Қазақстан Республикасының білім және ғылым министрлігі

Маңғыстау облысының білім басқармасы

Мұнайлы аудандық білім бөлімі

«№1 жалпы білім беру орта мектебі» КММ

**Бағыты:**

**Секциясы:** Ауыз әдебиеті мұралары

**Тақырыбы:** Серікбол Қондыбай еңбектеріндегі «Қара» сөзінің қолданысы мен қазақ дүниетанымындағы сипаты

**Жоба авторы:** Қартбай Ақбота, 11-сынып

**Жетекшісі:** Әлкеева Айғаным, қазақ тілі мен әдебиеті пәні мұғалімі

Маңғыстау, 2019 жыл

**Аннотация**

**Зерттеудің мақсат-міндеті:** «Қара» сөзінің түп мағынасын ашу, ғалым Серікбол Қондыбай еңбектеріндегі "Қара" сөзінің ерекшеліктеріне назар аудару.

**Зерттеудің ғылыми болжамы**: Оқушыларға «Қара» сөзінің жан-жақты мағынасын терең ұғындыру, кіндік қанымыз тамған киелі Маңғыстауда «Қара» атты жер-су атауларының бар екенін кеңінен білуге насихаттау.

**Зерттеу жұмысының өзектілігі:** «Қара» деген сөз есімізге түссе, ойымызға түс келетіні анық. Осы тұрғыда «қара» сөзінің Маңғыстауда жер-су атауы ретінде кездесетінін және қазақ дүниетанымында қолданылатынын зерттеп, жан-жақты таныстыруды жөн көрдім.

**Зерттеудің жаңалығы:** «Қара» сөзі басқа пәндермен де тығыз байланысатынын аңғардым. Физикада «Абсолют қара дене» ұғымы, қазақ тілінде омоним бола алады, тарих, әдебиет пәндерімен де тығыз байланысты.

**Қорытынды:** «Қара» сөзі туралы жан-жақты зерттеу жасап, оның не мағына беретініне, Маңғыстауда осы есіммен жер-су аттары кездесетінін білдім. Сондай-ақ, «қара» сөзінің әдеби шығармаларда да қолданылатынын зерттедім. Бұл тұрғыда зерттеген еңбегімде тарих, қазақ тілі пәндеріне деген қызығушылығым артып, оқулықтарды, деректерді пайдалана отырып, іздеуімнің арқасында өзімнің «қара» сөзі туралы білімімімді толықтырдым.

**Кіріспе**

**Жұмыстың көкейкестілігі:** Ғалым Серікбол Қондыбай еңбектеріндегі "Қара" сөзінің қазақ танымындағы алатын орнын зерттеу, қазақ тарихындағы "Қара" түсінің символдық мәніне тоқталу, жұмыстың көкейкестілігі болып табылады.

**Жұмыстың мақсаты:** С.Қондыбай еңбектеріндегі "Қара" түсінің берілу сипатын анықтап, оларды бірнеше топтарға бөліп қарастыру

**Жұмыстың құрылымы:** кіріспеден, екі тараудан, қорытынды және пайдаланылған әдебиеттер тізімінен тұрады.

"Қазақ тілінің түсіндірмелі сөздігінде" қара сөзінің мағынасына қатысты берілген сөздерден түстік, белгісіздік, қайғы-уайым, қатыгездік, киелілік, қасиеттілік, қарапайымдылық мағыналарын тануға болады. Ш.Уәлихановтың, Ы.Алтынсариннің көрсетуінше, қазақ халқында ертеректе ел жақсысы қаза тапқанда шаңырақтан қара ала шашақты қара жалау көтеріп, жақындары қара жамылып аза тұтатын, оның мінген атын бір жылға дейін тұлдап, ер-тұрманына қара жабу жауып, көші-қон кезінде ертіп жүрген. Қазақтар адам өлгенде найзаға қаралы ту тағып, шаңырақтан шығарып қоятын болған, адам жерленгеннен кейін найзаны сындыру ырымы жасалған.

"Қара" түс атауының басқа қасиетті, киелі деген мәнді білдіретін мағынасы бар. Бұл тіліміздегі қара бала, қара шаңырақ, қара қазан, қара өлең сияқты сөз тіркестерінің құрамындағы қара сөзінен көрінеді. Қара сөзінің ендігі бір символдық мағынасы - шыдамдылық, төзімділік: қара түсті мал ақ, боз түсті малға қарағанда шыдамды келеді екен.

Б.з.д 3-2 мыңжылдықтың арғы тұсынан бастау алып, Қарахан мемлекетінің атауымен жалғасқан «Қара» сөзін тақырып ете отырып, тарихқа біраз үңілдім. Бұл жұмысымда «Қара» сөзінің этимологиясын, екі жақты мағынасымен сан алуан қолданылуын қарастыратын боламын. Айта кетсем, бұл сөздің қашаннан қолданыста барын, қазіргі қолданылуын, жақсылы-жаманды мағынада кездесетінін, жер-су атауларында да төбе көрсететіндігін негізге аламын.

Сондай-ақ, «қара» сөзінің түркі тілінде қолданылатынын айтып, оның ерекшелігіне баса назар аударамын. Көне түркі жазбаларда да «қара» сөзі кеңінен қолданылған. Мысалы, Қаратеңіз, Қарақұм, Қаратау, Қаратөбе деген сөздер географиялық атауларды білдірсе, Қарахан, Қараарслан, Қаражүсіп, Қарабатыр кісі есімдерін білдіреді. Жобамды зерттеу барысында Маңғыстауда кездесетін «Қара» атауына байланысты жер-су атауларының бар екенін білдім. Мысалы, «Қара» деген жер аты Тұщықұдық, Қызан, Сенек, Бозашы түбегінде,Үстірт өңірінде орналасқан. Сонымен қатар, киелі өңірде Қарабақты, Қарабарақ, Қарабас, Қаражанбас, Қарақия, Қарақұдық, Қарабас, Қарабатыр, Қарабау, Қарағайлы, Қарабаян, Қаработа, Қарағанжал тағы басқа жер-су атаулары кездеседі.

Міне, өз жобамда «қара» сөзінің алуан түрлі кездесетін мағыналарын ашып айтатын боламын.

**I тарау. «Қара» сөзінің этимологиясы**

1.1 "Қара" сөзінің қазақ дүниетанымындағы алатын орны

Қазақта қуаныштың, адалдықтың, сән салтанаттың, жақсылықтың символына айналған ақ түске қарама-қарсы қайғы қасіреттің, жамандықтың белгісі – қара түс. Қара түске байланысты мақал-мәтелдерде адам бойындағы жаман қасиеттерге қатысты айтылса керек. Қарау адам – күншіл, Мекер адам – міншіл. Қарау адамның қараулығы барды көре алмауға байланысты болса, қу адамның мекерлігі – біреуге мін таққыштығы, кемітіп-кемсітіп отыруы. Айғыр туған жампоз бар, нар демесең нанғысыз, Қарадан туған жігіт бар, ханға күнін салғысыз. Мұндағы қара ханның төменгі сатысы, күңінен туған жігіт мағынасында берілген. Жаман адам – құлқынның қара қабы. Кәрі атын мақтаған қара жаяу қалар деген мақалдарда қара түсі адамға байланысты қолданылса керек. Алғыс-қарғыс мәндегі түстердің мағынасы. Жүзі қара! (қарғыс). Жүзі қара – ұятсыз, арсыз, қара бет мағынасын береді. Қараң өшкі! (қарғыс). Қараң өшкір – көзің жоғалсын мәнін аңғартады. Көсегең көгерсін! (алғыс). Бұл тіркес өркенің өссін, бағың ашылсын мәнінде. [1, 149-бет]

Бұл аталған тіркестерден қара сөзінің мағынасының анағұрлым үлкен екендігін көруімізге болады.

Қазақтағы (жалпы түркідегі) «қара» сөзінің этимологиясын анықтау –біздің мифтану жұмыстарымыз үшін өте қажет-ақ,өйткені осы сөзге сырттай болса да ұқсас сөздердің « авесталық» және «ригведалық» арийлердің сөздік қорында кездесуі-олардың «дей-түркілігін» дәлелдейтін қандай да болмасын бір этимологиялық қисынды іздестіруді қажет еткізеді. Бірақ «қара» сөзінің төркінін анықтай салу-оп-оңай шаруа емес, сөздің праформалық нұсқасының қандай болғандығын анықтаудың ыңғайы келе қоймаған еді [2, 208-бет].

Осы тұста, Қазақстанның еңбек сіңірген қызметкері Тәкен Әліпбай мынадай тұжырым айтады: Үнді жұртының «Авеста» атты көне кітабында айтылатын мейірімді балықтың атауы «Қара» деп аталады екен. Ол ғаламдық өзен Рангхада өмір сүреді. Мұндағы «қара» сөзі түсті білдірмейді. Бұл сөздің байырғы мәні ежелгі, көне дегенге келеді. Бір қызығы,мұндағы «балық сөзі де дей-түркілік болып тұр. Қар, кер, нер болып өзгере алатын бұл сөздің түбірі жақсы сақталған. Мұны тіпті грек мифологиясындағы теңіз тәңіриесі Нереймен шендестіруге де негіз бар. Өйткені Нерей есімі де балықтың атауымен біртекті. [3, 369-б]

Ғалым Б.Қасым қара түске байланысты толыққанды тұжырым жасаған: **«Қара** сөзінің архисемасына зер салсақ, көне түркі тілінің өзінде бірнеше мағынасы болған.Ал монғол тіліндегі **хар** сөзі қазақ тілінде **қара,** өзінің мағыналық жағынан үйлесіп, сәйкес келеді. Көне түркі тілінде де, монғол тілінде де және басқа түркі халықтарының тілінде негізгі мағынасы мен кейінгі мағыналық дамуы бірдей деуге болады. Барлық тілде де жалаң,күрделі түрде де қолданылған. Көне жазба ескерткіштегі: 1. қара (түс); 2. түнек (жарық жоқ); 3. ауыс. Бақытсыздық, сәтсіздік, қайғылы,; 4. ауыс. Жамандық, қара көңіл; 5. ауыс. Күнделікті, жай; 6. лас»

Сонда қуаныштың, адалдықтың, сән-салтанаттың, жақсылықтың символына айналған ақ түске қарама-қарсы қайғы-қасіреттің, жамандықтың белгісі ретінде қара түс. Мысалы: «**Қара** жерге қарыз арқалама»; «**Қара** жерді жамандама – қайтіп сонда барарсың , Қауым елді жамандама – қарғысына қаларсың»; «**Қара** күн басыңа тумай **қара** су кешпе»; «Қасапшыға мал қайғы, **Қара** ешкіге жан қайғы»; «Жауды **қара** қашырды, Батыр атақ Барақта қалды»; «Өрмекшінің торы – **қара** шыбынның соры»; «Кемеңгер келістіден шығар, Қара байыр желістіден шығар»; «Кәрі атың мақтаған **қара** жаяу қалар»; «Қазанға жолама, қарасы жұғар, Жаманға жолама, жаласы жұғар».[4]

**1.2 Серікбол Қондыбай еңбектеріндегі «Қара» сөзінің қолданылу ерекшеліктері**

Серікбол Қондыбай еңбектерін зерттей келе, "Қара" сөзінің қолданылу ерекшеліктерін 4 топқа жіктеп қарастырдым:

**1**. **«Қара - қазақ тарихындағы үш тудың түсінің бірі».** Көшпелі арғы қазақтар мифологиялық түсінігіндегі ғаламның вертикальдық моделінің түстік белгілеуінде ақ - жоғарғы (аспан, тәңір және абақ - пірлер) дүниесі, қызыл - орта (жер, адамдар) дүниесі, ***қара - төменгі (су немесе жерасты, о дүние, ата-бабалар)*** дүниесі болса, көшпелілердің әлеуметтік - санаттық түстік белгілеуінде ақ - абыздық (заңгерлік функция), қызыл - жауынгерлік (әскери функция), ***қара - шаруалық (байлық, қауымдық функция)*** дегенді білдіреді, осы үш функцияны біз қазақтың үш жүзіне берілген сипаттамалардан да көреміз, сондай-ақ қазақы танымдағы жастық - уақыттық түстік белгілеуде ақ - балалық пен пәктік, қызыл - жігіттік пен албырттық, ***қара - кәрілік пен даналық (қара)*** дегенді білдіреді. Міне, осылайша, Алаштың Ала туын екі түрлі вариантта: не ал қызыл ту түрінде, не үш түсті (ақ -қызыл - қара) ту түрінде жобалауға болады.

Шыңғыс ханда екі ту болған: біріншісі — Ақ сүлде (Цаган Сульде), екіншісі - ***Қара сүлде (Хара Сульде),*** яғни ақ және қара туы болған.

Осындай үш түсті ту туралы мәлімет "Қорқыт ата кітабында" да бар: "Хандардың ханы Баюндур, жылына бір рет той жасап, оғыз бектеріне тамақ беретін еді. Міне, тағы да той жасамақ болған хан, жақсы жылқыдан айғырларды, сондай-ақ түйелерді, қошқарларды союға және бір жерге ақ ту, екінші жерде - қара, үшінші жерде қызыл туды тігуге әмір етеді . Баюндур айтыпты: *"Кімде-кімнің баласы да, қызы да болмаса - оны* ***қара тудың*** *түбіне отырғызыңдар, алдына* ***қара қошқардың*** *етін қойыңдар, жесе - жесін, жемесе - тұрсын да кете берсін, кімнің баласы болса - сол ақ тудың түбіне, кімнің қызы болса - қызыл тудың түбіне отырсын"*.[5]

**2.** **«Қара - 1) өлім-жітім, қайғы-қасірет, ылаң. 2)өлім-жітімге, қайғылы қазаға байланысты жамылатын, киінетін, тұтынатын азалы зат, киім»**

Қара түс — төменгі дүниенің символы, сонымен қатар осы түске "өлім образы" да ие. Қара түсті өлім — ажал бейнесі ежелгі ортаазиялықтардың мифтік түсінігінде болған. Мысалы, Афрасиаб-Франграсйанның жанын алатын ажал қара түсті делінеді. 1-том

***Қаралы үйге қара тігуде*** қайтыс болған кісінің жас ерекшелігі ескерілген. Егер өлген адам жас болса – қызыл, ***орта жастағы адамға – қара,*** ал қарт болса – ақ орамал байлаған.

Ғалым Қанапина Сәуле Ғалымбекқызы өзінің *"Қазақ тіліндегі мақал-мәтелдердің танымдық бейнелілігі"* атты еңбегінде **"Қара"** түстің өлім-жітімге қатысты қолданғандығын былайша түсіндіреді: Қара жамылу орта жастағы адам қайтыс болып, әйелі мен балалары жетім қалуына байланысты айтылған. Себебі қазақтар қаралы киімді әдейі тікпеген. Орта жастағы адам қайтыс болғанда әйелдер әшекейін алып тастап, иығына қара жамылған. Қазақ салты бойынша күйеуі қайтыс болған әйел қара киінген, қызы үстіне ақ киім, басына қызыл бөрік киген[4].

Ғалым У.Серикбаева "Ақ" және "Қара" атауларының стильдік қолданысы және оның рәміздік табиғаты" атты мақаласында М.Әуезовтің "Абай жолы" романындағы аза тұту дәстүріне келесідей мысал келтіреді: "Байдалы өлік үстіне тіккен ақ үйдің оң жақ белдеуіне өз қолменен әкеп қара тікті. Бұл жұмыс өліктің артын күтудің үлкен бір серті еді". **"Қара"** дегені - ұзын найзаның басына тігілген ту", - деп көрсетеді.

Бұл - өлім қазаға байланысты аза тұту дәстүрінің бір-ақ көрінісі. Ол дәстүрдің қазақ өмір-тіршілігінде ондаған түрі кездеседі. Мәселен, өлген адамның ***"атын тұлдау"*** рәсімі бойынша ертедегі қазақтар аттың жал-құйрығын күзеп, ел көшкенде оны ерттеп, тоқымын қайыра тартып, үстін қара жабумен жабулап, жетекке бос алып жүрген. ***"Тұлданған ат"*** марқұмның жылдық асында міндетті түрде құрбандыққа шалынатын болған. Бұл салтты қазақтар ***"қараны жығу"*** деп атаған. Ал бір жылдан бері марқұм үйінің белдеуінде тігулі тұрған қара туды, ритуалдық мерзімі өткеннен кейін, табанға салып сындырған. Мұны ***"Қараны сындыру"*** деп атаған. [6, 11-бет]

**3. «Қара - үлкен, қадірлі, қастерлі, қасиетті»**

Қара түске байланысты ұлттық дүниетанымымызда ерекшеліктер де байқалады. Қара түс «қасиетті» деген мағынаға да ие, мысалы **«Қасиетті қара өлең», «Қара домалақ қазақ баласы», «Қаракөз қазақ қызы», «Қара шаңырақ» және т.б. «Қара шаңырақ»** тіркесін талқылайтын болсақ, жалпы шаңырақ атадан әкеге, әкеден балаға, соның ішінде отбасындағы кенже ұлға мирас болар, үлкен үй мағынасында қолданылатын түркі әлемінде-мәдениеті мен дүниетанымында өте бір маңызды да, мәнді концептілер құрамына енеді. [4].

Серікбол Қондыбай өзінің "Қазақ мифологиясына кіріспе" атты еңбегінде "Шаңырақ" сөзіне мынадай анықтама береді: "Шаңырақ - киіз үй - орданың төбесі, оның барлық уықтарын біріктіріп тұратын негізгі бөлшектерінің бірі. Киіз үй немесе орда - жердің, жер-судың символы. Ал шаңырақ пен уықтары - күн символы болады. Шаңырақ - "аспан ырқы, мәні" дегенді білдіреді", -дейді.

Қазақ дүниетанымы мен мәдениетінде **қара қазанның** да алар орны бар. Құрамындағы **қара** сөзі оған **қасиетті** деген мағына беріп, мәнін тілдік тұрғыда айғақтап тұрғандай. Қара қазанның қасиеттілігі оның береке мен байлық, бейбіт өмірдің символдық белгісі екендігімен түсіндіріледі. Толы қазанды ұрықтанған жатырмен де ұқсастыра түсіндіретін пікір де бар.[4].

Ал ғалым Серікбол Қондыбай Қазан – арғықазақ дүниетанымы мен символикасындағы аса маңызды бұйымдардың бірі. "Қазан - мифтік дүниетанымда бүкіл елдің, жұрттың жерінің орталығының символы. Қазақтардағы мола-әулиелердің кейбіріне қазан қоюмен бірге Түркістан қаласындағы Қожа Ахмет Яссауи мешітіндегі нақты тайқазанның болуы" деп түсінік бере отырып, жоғарыдағы ғалым екеуінің ойы бір жерден шығады.

**4. "Қара" сөзі арқылы жасалған кейіпкерлер.**

"Оғызнаманың" парсылық версиясындағы жүзбасы **Қара Сүліктің** әкесі Қалсан-Қу туралы эпизодымен салыстырады. Қара Сүлік, әкесін, жұртқа білдіртпей сандыққа салып, оны ірі малдың арқасына артып, өзімен бірге ұзақ сапарда алып жүреді.

"Манас" жырында "Таз" есімді кейіпкер бар. Мұндағы Таз – «қыпшақтан шыққан шешен», сондай-ақ ол – «қос қара атты» **Қара Жабак** ер Үрбүнің әкесі. Бұл дерек (эпостық болса да) қыпшақ этногенезін Ұрманмен (Үрбү – Юэбань) және Тазбен байланыстырады.[7]

Мысалы, қазақтың эпостық-ертегілік кейіпкерлері - Алпамыс, Ер Төстік, Аңшыбай, **Қарадөң** сияқты батырлар көне мифтік эпоста өмір сүрген болса, онда Алпамыс байшұбар айғыр кейпінде, Аңшыбай - ала тай (не қара ат) кейпінде, Ер Төстік - шалқұйрық айғыр, Қарадөң - қара ат кейпінде суреттелген болар еді.[8]

Ал Жирмунский болса қырғыз "Манасының" жанында жүрген серіктерінің ішінде **қара Ноғай Жаңбыршы**, нөкерлерінің бірі болып Кен Жанбай (Радлов жазып алған нұсқада) жүруін де қазақ Ноғай эпикалық сарынымен байланысты туған деп есептейді. [9]

Қыпшақтың ханы **Алып Қара Ұран** мен оның руластары - ұрандықтар жөнінде әңгіме болады. Хорезмшахтар мемлекетінің атақты тұлғасы, әлгі Алып Қара Ұранның немересі - Теркен-хатунның тегін Рашид-ад-дин "ұрандық" деп атайды.

Құрбанғали Халидидің "Тауарих хамса" деген еңбегіндегі ескі шежіре бойынша қазақ халқының үш жүзі "үш Келімбет" деп аталады екен . Яғни Ұлы жүзіміз - **Қара Келімбет,** Орта жүзіміз - Сары Келімбет, Кіші жүзіміз - Ақ Келімбет деп аталады.

Қазақ эпосында есімі сақталған "Үлек әже", **"Қара Үлек"** есімді әже - эпостық Орақ пен Мамайдың шешесі, Қарасай мен Қазидың арғы шешесі (әжесі). [10]

**"Қырымның қырым батыры"** жырларында **қара** делінетін бірнеше батыр бар. **Қарабалта** - "Аңшыбай" жырындағы ындыс елінің батыры, **Қараменде** - "Қарадөң" жырындағы қалмақ ханы, **Қарахан** - "Ақжонасұлы Ер Кеңес" жырындағы қалмақ ханы.

Бұл шығарма кейіпкерлері, қазақ тарихындағы батырлар есімдерінің алдына "қара" сөзі **(Қара Сүлік, Қара Жабак, Қарадөң, Қара Ноғай Жаңбыршы, Алып Қара Ұран, Қара Келімбет, Қара Үлек )** қойылған. "Қара" сөзі бұл адам аттарына жайдан-жай қойыла салған жоқ, керісінше сол есімді халыққа өтімді, ең мықты батыр, қолбасшы, тарихи тұлға екендігін аңғару мақсатында қойылған деп есептеуімізге әбден болады. Серікбол Қондыбай еңбектерінде бұдан басқа батырларымыз бен әдебиет кейіпкерлерінің мініс аттарының өзі **"Қара"** сөзінен басталғандығы туралы деректер өте көп. Сондықтан да **"Қара"** сөзі ғалым еңбектеріндегі ең бір ойып тұрып орын алар сөз қолданыстарының бірі.

**II тарау. Мекен болған жер атауы - "Қара"**

2.1 Маңғыстаудың қара ойына мекен болған жер атауы - «Қара»

"Жеті жұрт келіп, жеті жұрт кеткен" Маңғыстаудың жер-су аттарының әр текті болатыны бесенеден белгілі. Ғалым С.Қондыбайдың еңбектерін зерттей келе, **40-қа жуық "Қара"** сөзі арқылы жасалған жер-су аттарын кездестірдім. Бұл сөздерге *"аудан, әулие, адыр, бақты, батыр, ғайлы, түп, құдық, ғашты, кешу, зум, барақ, бұлақ түлей, мая"* секілді сөздер жалғанған.

**Қаразым**- «Қарадөң» жырындағы «қалмақ елінің» ханының есімі. Қарадөң батыр жорыққа «қалмақ» Харазым хан еліне аттанады. Тұщықұдық ауылынан батыста 35 км жерде Қаразым көне әулие, қорымдық бар. Бұл әулие, сірә, 14 ғасырдың есен-қазақтарының атамандарының бірі болған.

**Қарааудан** - бұлақ; Жыңғылды ауылынан шығыста 7 км жерде.

**Қараәулие** - қауымдық; Бозашы түбегінде. Беріш руынан шыққан қасиеті бар кісінің атына байланысты.

**Қара** - Ақжігіттен оңтүстік-шығыста 40 км

**Қара** - жер аты; Бозашы түбегінде,Қызан ауылынан солтүстік-солтүстік-батыста 35км жерде.

**Қара** - мола; Бозашы түбегінде,Тұрым өңірінде. Бұл жерде Беріш Қара Есболайұлы жерленген. (І.Шыртанов)

**Қараадыр** - алқап; Байсары өңірінің оңтүстік жағында, Сенектен шығыс-оңтүстік –шығыста 45 км жерде

**Қарабақты** - қорым. Тельман аулы жанында

**Қарабатыр** - құдық, қыстақ. Бозашы түбегінде, Қызан аулынан оңтүстік-оңтүстік - шығыста 14 км, Ақшымырау аулынан оңтүстік-батыста 10 км жерде.

**Қаработа** - құдық, бұлақ. Үстірттің батыс ернегінде, Сайөтес кентінен солтүстік-батыста 16 км жерде, Дөңқара төбесіне таяу маңда.

**Қарағайлы** - қыстау, Бейнеу ауданы, Сам құмы ішінде, Қызыләскер аулының шығысында 5 км жерде.

**Қарағаш** - қорым, Қараған түбекте, Ащымұрын мүйісінен оңтүстік-батыста 13 км жерде.

**Қарағантүп**-немесе түбегі. Каспий теңізіне сұғына еніп жатқан маңғыстаулық территория. Көбіне Түпқараған деп аталады.

Оның былай қасында:

**Қарақұдық,** Қараған

Әтіре, Талшық, Мерет бар,

Айта берсем таусылмас.

Жыршыңызда дерек бар.

**Қаразум** - алқап. Бозашы түбегінде, Тұщықұдық аулынан батыста 35 км жерде.

**Қаракешу** - сор; Қайдақ шығанағына жалғасып жатқан үлкен алқап, Бозашы түбек пен Таулы Маңғыстаудың шығыс жағында, аралықта жатыр. Тиген аулынан шығыс жақта (30-40км) басталып,Өрмелі-Сайөтес бағытында созылып жатыр.

**Қарабарақ** - алқап, Бозашы түбегінде, Ақшымырау аулынан оңтүстік-шығыста 30 км жерде.

**Қарабарақты** - қорымдық, құдық. Оңтүстік Маңғыстауда, Басғұрлы-Жазғұрлы ойысының терістік жағында, Жаңаөзеннен оңтүстік-оңтүстік-шығыста 58 км.

**Қарабарақтыой**- алқап, Үштаған шаруашылық территориясында, Алаешкі мен Еламан деген жерлердің аралығында орналасқан. Осы жерде **Қарауылбек** әулие дегеннің моласы бар, аңыз бойынша, Қарауылбек- эпостық Орақ пен Мамай батырлардың атасы екен.

**Қарабас** - құдық, Жаңаөзен қаласынан солтүстік-батыс-солтүстікке 28 км,Жетібай кентінен шығыста 45 км жерде,

**Қарабауыр** - белесті дөң; Орталық Үстіртте, Қараған-Босаға ендігінде солтүстік-батыстан оңтүстік-шығысқа қарай 100км-ге созылып жатыр. **Қарабұлақ** - бұлақ; Бейнеу кентінен солтүстікке 17 км жерде.

**Қарабұлақ** - қыстау; Сам құмының орта тұсында,Сарша мен Тұрыш ауылдарының орта тұсында.

**Қарабугуже** - қорым; Қараған түбекте,Форт Шевченкодан оңтүстікте 2 км жерде. Картада «Карабугу» деп қате жазылыпты.

**Қарабугуже** - құдық; Ақтау-Форт-Шевченко жолының бойында, Ақтау қаласынан 53 км,Форт-Шевчонкадан 78 км жерде.

**Қарагөз кесенесі** - мола; Форт-Шевченко-Таушық трассасының 21-ші км, Қарагөз алқабы.

**Қарағайлы** - қыстау; Бейнеу ауданы,Сам құмы ішінде,Қызыләскер аулының шығысында 5 км жерде.

**Қарағайлы** - жер аты; Бозашы түбегінің теңіз жағалауында, дәл орны анық емес.

**Қарағашты** - Қарағашты Үстіртте,Қарақұдық шаруашылық жерінде.

**Қарақожа әулие** - Жыңғылды елдімекенінің оңтүстігінде 8 км жердегі орын "Маңғыстау-Үстірт ескерткіштері мұражай-қорығы" жинақтаған тізімнен алынды.

**Қарауыл-күмбет** Маңғыстаудың Ұштаған өңіріндегі тарихи мұнара.

***"Қырымның қырық батырынан"*** Маңғыстаудағы біраз жер-су аттарын кездестіруге болады. Соның ішінде **"Қара"** сөзі арқылы жасалған жерлерге мысал келтірсек:

.***..Қаратүлей*** *Қамыстың,*

*Есенқазақ түлейге* - бұл жерлер Бейнеу ауданы территориясында орналасқан.

*...Көлденең жатқан қара дөң,*

***Қарамая*** *деген шың еді,*

*Тісі қара тау еді.*

Бұл жердегі **"Қарамая"** Үстірттің ернегінде Босаға, Көкесем маңындағы тау.[11, 148-бет]

**Қорытынды**

Серікбол Қондыбай еңбектеріндегі «Қара» сөзінің қолданысы мен қазақ дүниетанымындағы сипаты ғылыми жұмыс тақырыбы барысында «қара» сөзі туралы жан-жақты зерттеу жасап, оның не мағына беретініне, Маңғыстауда осы есіммен жер-су аттары кездесетінін білдім. Сондай-ақ, «қара» сөзінің әдеби шығарма кейіпкерлері, қазақтың салт-дәстүрінде қолданылатынын зерттедім.

Бұл тұрғыда зерттеген еңбегімде тарих, қазақ тілі пәндеріне деген қызығушылығым артып, оқулықтарды, деректерді пайдалана отырып, іздеуімнің арқасында өзімнің «қара» туралы білімімімді толықтырдым.   
Бүгінгі жас ұрпақ өз елінің, жерінің тарихын, ата-бабаларымыздың тарихын білуі және оның жақсысынан үйреніп, жаманынан жиреніп қорытынды жасауы, сабақ алуы тиіс.   
Дүние жүзіне аты мәлім ұлы бабамыз Әбу-Насыр Әл Фараби: «Тарихты білмей - өткенді, қазіргі жағдайды білу, келешекті болжау қиын» деді.

Елбасы Н.Ә.Назарбаевтың «Болашаққа бағдар: рухани жаңғыру» бағдарламасында: «Отаншылдық өз жеріңе, өз аулыңа, өңіріңе, өзіңнің туған өлкеңе деген сүйіспеншіліктен бастау алады...»деп айтқандай....Біз болашақ ұрпақ ретінде өз ауылымыздың тарихын зерттеуді қолға алдық. Қазіргі қазақстандықтар өз бабаларының осы жер үшін, оның аядай әр бөлігін сақтап қалу үшін, өзінің әдет-ғұрпын сақтау мүмкіндігі үшін, өз ұрпағына еркін болашақты қамтамасыз ету үшін күрескенін түсініп, отаншылдық рухын нығайтып, азаматтарды біріктіруге және тарихын құрметтеуге ықпал етуі тиіс. Тұңғыш Президентіміз Н.Ә.Назарбаевтың 2018 жылғы 5 қазан "**Қазақстандықтардың әл-ауқатының өсуі: табыс пен тұрмыс сапасын арттыру"** Қазақстан халқына жолдауында **«Өз жеріңді танып біл»** жаңа бастамасы аясында еліміздің өңірлері бойынша жаппай мектеп туризмін қайта жаңғыртуы қажеттігін атап өткен болатын. Осы мақсатта, Маңғыстау облысында «Қара» атты жер-су атауларына зерттеу жасай отырып, келесідей ұсыныстарды назарларыңызға ұсынсақ:

Ұсыныстар:

1. «Қара» деп аталатын жер-су аттары Маңғыстауда өте көп кездеседі. Оны біреу білсе, біреу біле бермейді. Мектеп бағдарламасында «Маңғыстау әдебиеті», «Маңғыстау тарихы» факультатив сабақтар өткізіледі. Сол сабақтарға «Қара» сөзін жер-су атауы ретінде оқушыларға насихаттаса;
2. Сол «Қара» сөзінен бастау алатын жер-су атаулары кездесетін жерлерге **«Өз жеріңді танып біл»** жаңа бастамасы аясында еліміздің өңірлері бойынша жаппай мектеп туризмін қайта жаңғырту мақсатында, мектептерде маршруттар ұйымдастырылса;
3. “Қара” сөзінің қолданылу өрісі түсіндірме сөздіктерге енгізілсе;

**Пайдаланылған әдебиеттер тізімі:**

1. Б.Қ.Қаймова, "Түс компонентті фразеологиялық бірліктердің этномәдени ерекшеліктері", Ш.Уәлиханов атындағы Көкшетау мемлекеттік университетінің хабаршысы, Филология сериясы №1 2015ж
2. С.Қондыбай. «Арғықазақ мифологиясы» бірінші кітап, Алматы-2008ж
3. С.Қондыбай «Серікбол Қондыбай әлемі» Алматы, 2010, «Арыс» баспасы
4. С.Ғ.Қанапина "Қазақ тіліндегі мақал-мәтелдердің танымдық бейнелілігі (Ғ.Мұстафин, С.Мұқанов шығармалары негізінде)", Қостанай, 2012
5. С.Қондыбай, Жауынгерлік рух Алпамыс ғаламы, 8-том
6. У.Серикбаева "Ақ" және "Қара" атауларының стильдік қолданысы және оның рәміздік табиғаты, Абай атындағы ҚазҰПУ-дың Хабаршысы, "Филология ғылымдары" сериясы, №2(36), 2011ж
7. С.Қондыбай, Толық шығармалар жинағы. Арғықазақ мифологиясы. Үшінші кітап. Алматы: "Арыс" 2008, 11-том
8. С.Қондыбай, Толық шығармалар жинағы. Арғықазақ мифологиясы. Үшінші кітап. Алматы: "Арыс" 2008, 12-том
9. С.Қондыбай, Толық шығармалар жинағы. Есен-қазақ. Алматы: "Арыс" 2008, 4-том
10. С.Қондыбай, Толық шығармалар жинағы. Гиперборея: түс көрген заман шежіресі. Алматы: "Арыс" 2008, 6-том
11. С.Қондыбай. Маңғыстау географиясы: оқу құралы. Екінші басылым. - Ақтау 2011ж (154-180бет)

**Мазмұны**

**Кіріспе......................................................................................................................3**

**I тарау. «Қара» сөзінің этимологиясы**

1.1 "Қара" сөзінің қазақ дүниетанымындағы алатын орны............................ 4

1.2 Серікбол Қондыбай еңбектеріндегі «Қара» сөзінің қолданылу ерекшеліктері...........................................................................................................5

**II тарау. Мекен болған жер атауы - "Қара"**

2.1 Маңғыстаудың қара ойына мекен болған жер атауы - «Қара»..................9

**Қорытынды.........................................................................................................11**

**Пайдаланылған әдебиеттер тізімі....................................................................12**

**Пікір**

«№ 1 жалпы білім беру орта мектебі» КММ-нің 11 «а» сынып оқушысы Қартбай Ақботаның ««Қара» сөзінің қолданысы мен қазақ дүниетанымындағы сипаты» атты ғылыми зерттеу жоба тақырыбында жазған жұмысына берілген пікір:

11 сынып оқушысы Қартбай Ақботаның ғылыми жұмысы қазақ тілі мен әдебиеті пәні мұғалімі Әлкеева Айғаным Бисенқызының жетекшілігімен орындалған. Зерттеу жұмысында ««Қара» сөзінің қолданысы мен қазақ дүниетанымындағы сипаты» атты ғылыми зерттеу жұмысында өзінің жан-жақты ізденіп, "Қара" сөзінің мағынасына тереңірек үңіле білген. Өзіндік ізденіс, талпыныс зерттеу жұмысынан байқалады. Ғылыми жобасының тілі жатық, құрылымы – жоспарға сай. Әр тараудан соң қорытынды түйіндер жасалған. Ғылыми жобасының ғылымилығы, оқушының көп ізденгені, теориялық әдебиеттерге шолу жасап, көрнекті ғалымдардың еңбектеріне сүйенгендігі тақырып бойынша терең жұмыс жүргізгендігін байқатады.  «Қара» сөзінің қазақ дүниетанымында алатын орнының ерекше екендігіне, ғалым еңбектерінде қалай қолданыс тапқаны жөнінде терең зерттеу жүргізе білген.

Қорытынды бөлімінде Тұңғыш Президентіміз Н.Ә.Назарбаевтың 2018 жылғы 5 қазан "**Қазақстандықтардың әл-ауқатының өсуі: табыс пен тұрмыс сапасын арттыру"** Қазақстан халқына жолдауында **«Өз жеріңді танып біл»** жаңа бастамасы аясында еліміздің өңірлері бойынша жаппай мектеп туризмін қайта жаңғырту керектігі жөніндегі бастаманы сөз ете отырып, өз жерінің дамуына үлесін қосқысы келетінін насихаттауда, өзіндік орны бар тұлғаның ерен еңбегін зерттеуі жаңа бір ізденістің лебін аңғартады. Зерттеу жұмысы талапқа сай жазылған және өзіндік пікірі бар.

Ескертулер жоқ. Сондықтан, бұл ғылыми жұмысты «өте жақсы» деген бағаға бағалап, қорғауға жіберуге болады деп сенім білдіремін.

**Ғылыми кеңесшісі: тарихшы, өлкетанушы Я.Аталықов**